Foto: Goran Mehkek / Cropix

PREMIJER Milanović je danas u uvodu sjednice Vlade potvrdio da je policija zabranila skupove ekstremnih desničara na zagrebačkom Trgu bana Jelačića, koje je organizirao HČSP.



Milanović je kazao da ima rješenje MUP-a u kojem piše da je skup zabranjen zbog svjetonazorskih i političkih razloga. "Oni koji pozivaju na rušenje ustavnog poretka i grabež hrvatskog teritorija u Hrvatsku mogu doći kao turisti, ali nikako ne kao prosvjednici", rezolutan je bio Milanović te dodao kako toga u svijetu nigdje nema i "moraju znati da to ne bu išlo".

"To je boljševizam i udar na demokraciju"



"Da se još radi o hrvatskim strankama ajde de, ali radi se o strankama iz nekoliko europskih zemalja koje pozivaju na grabež hrvatskog teritorija i naša je obveza prema građanima da se tome usprotivimo", rekao je Milanović te dodao da se će se Vlada vrlo jasno ponašati u takvim situacijama.

Čelnik HČSP-a nije službeno obaviješten o zabrani, no najavljuje tužbu protiv Vlade koju optužuje za boljševizam i udar na demokraciju. Josip Miljak je najavio da će razmisliti i o drugačijim metodama djelovanja.

Internetske stranice HČSP-a cijeli dan nedostupne



"Raduje nas izjava premijera Milanovića da oni mogu doći kao turisti pa ćemo ih provesti na Markov trg da vide gdje je ta Vlada", rekao je Miljak koji smatra da će zabrana odjeknuti u Europi. Danima je HČSP na svojim internetskim stranicama objavljivao najave za skup nacionalista u Zagrebu, ali danas se one više ne mogu vidjeti, jer je stranica od jutra nedostupna.



Stavove nacionalista komentirala je i ministrica vanjskih i europskih poslova Vesna Pusić. "To je cijela rasprava o tome je li to pitanje slobode javne riječi, čak i one s kojom se čovjek maksimalno ne slaže ili je to na razini govora mržnje", izjavila je Pusić.

Zabranjena su oba skupa HČSP-a

Ministar Ranko Ostojić potvrdio je Indexu da je zabranio oba HČSP-ova skupa, i Međunarodnu nacionalističku konferenciju u petak te mimohod "Za generale" u subotu. Konferencija u petak je zabranjena zato što je MUP procijenio da HČSP nije na vrijeme i uredno prijavio mirno okupljanje ili javni prosvjed. Po zakonu je HČSP to morao napraviti pet dana prije održavanja, a oni su to napravili samo 48 sati prije.



Uz to nisu osigurali niti zatvoreni prostor za održavanje konferencije na koju su trebale doći i neonacističke skupine iz Europe. MUP je u objašnjenju zašto se skup ne može održati napisao i da postoji opasnost da bi se izazvala uznemirenost kod većeg broja građana, nasilja i ozbiljnijeg remećenja javnog reda i mira.



Isto obrazloženje o nasilju i uznemirenost građana stoji i u odbijenici za subotnji Mimohod za generale, dok je ona podebljana i činjenicom da su na njega trebale doći i neofašističke skupine koje se zalažu za progon Roma i drugih manjina te veličaju kvislinške režime iz 2. svjetskog rata.

"Organizatori se mogu žaliti"

Ministar policije Ranko Ostojić nakon sjednice Vlade objasnio je razloge zabrane oba okupljanja nacionalista iz Europe u organizaciji HČSP-a koji su bili najavljeni za sutra i prekosutra.



Ranko Ostojić poručuje - okupljanja neće biti, a organizatori se mogu žaliti. "Donio sam rješenje za okupljanje, odnosno oba okupljanja i već sutra u 18 sati iz formalnih razloga zato što nije na vrijeme to napravljeno i što je konferencija prešla javno okupljanje na javnom mjestu. Mimohod koji je bio predviđen za subotu prihvatio sam obrazloženje koje je dala Policijska uprava zagrebačka da svi koji bi trebali doći, s obzirom da potiču na nasilje i da su svi elementi protivni Zakonu o javnom okupljanju, donio sam rješenje na koje se oni mogu žaliti Upravnom sudu Republike Hrvatske", istaknuo je Ostojić.

"Uvijek se može dogoditi da nacionalisti dođu, ali zato je tu policija"



Nema razloga za povećanjem broja policajaca, smatra ministar jer okupljanja neće biti. "Neće biti tog skupa i to je sve. To je rješenje o zabrani javnog okupljanja. Sve najave koje su dane, govore do tome da s obzirom na ciljeve koje imaju, oni su protivni našem Zakonu o javnom okupljanju. Što se zaštite tiče, ne vidim razloga za povećanjem broja policajaca, bilo je predviđeno oko 150 ljudi, imamo povjerenja u policiju da će oni to odraditi uredno i u skladu sa zakonom", kazao je Ostojić.



Na pitanje što ako se unatoč zabrani, nacionalisti ipak okupe, ministar je bio vrlo jasan. "Uvijek se može dogoditi da oni dođu, ali zato je tu policija", istaknuo je Ostojić.

Tekst se nastavlja ispod oglasa

Vlada na Facebook profilu objasnila zašto je zabranila skup

Vlada je odmah i na svojem Facebook profilu objavila izjavu Zorana Milanovića da se "neće dozvoliti okupljanje onih koji pozivaju na rušenje ustavnog poretka" te da je njihova obveza da se takvim idejama suprotstavimo.

Kao argumente za zabranu su na profilu naveli dijelove iz Ustava zbog kojih je skup zabranjen. "Sloboda, jednakost, nacionalna ravnopravnost i ravnopravnost spolova, mirotvorstvo, socijalna pravda, poštivanje prava čovjeka, nepovredivost vlasništva, očuvanje prirode i čovjekova okoliša, vladavina prava i demokratski višestranački sustav najviše su vrednote ustavnog poretka Republike Hrvatske i temelj za tumačenje Ustava", prvi je argument Vlade za zabranu.



"Slobode i prava mogu se ograničiti samo zakonom da bi se zaštitila sloboda i prava drugih ljudi te pravni poredak, javni moral i zdravlje", dalje je navela Vlada te dodala i treći argument u kojem stoji da "svako ograničenje slobode ili prava mora biti razmjerno naravi potrebe za ograničenjem u svakom pojedinom slučaju".

General Markač nije dao potporu HČSP-ovom "mimohodu za generale"

Odvjetnik generala Mladena Markača rekao je za Index kako njegova branjenika nitko od organizatora mimohoda "Za generale" iz HČSP-a nije kontaktirao kako bi ih pitao za mišljenje o održavanju toga skupa.

"To je pomanjkanje kućnog odgoja da nitko od organizatora nije pitao generala Markača ili mene za mišljenje i komentar toga skupa", kazao je za Index Goran Mikuličić te je dodao kako je ovih dana razgovarao sa generalnom Markačem koji mu je rekao da s time nema baš ništa.



"Takav skup je manipulacija za svrhu koja ne korespondira sa stvarnošću koju Markač i Gotovina proživljavaju u Nizozemskoj", rekao nam je Mikuličić koji dodaje da mu je Markač rekao da po svojoj prirodi i svjetonazoru ne želi u tome sudjelovati ili imati kontakte s tim ljudima. Jasno je istaknuo kako general Markač tome skupu nije dao potporu. "Nikome ne može zabraniti da maše njegovom slikom, ali odobrenje za to nije dao, kao ni podršku", zaključio je Mikuličić.

"Počasni gosti" iz inozemstva

Podsjetimo, HČSP je Međunarodnu nacionalističku konferenciju najavio za petak na Trgu bana Jelačića, nakon što im je Matica hrvatsko odbila dati dvoranu, a dogovor nisu uspjeli postići niti sa hotelom Palace. U subotu u 11 sati je trebao na Trgu kralja Tomislava krenuti mimohod "Za generale".



Na konferenciju su trebali govoriti predsjednik HČSP-a Josip Miljak i predsjednik mladeži stranke Frano Čirko, kao i nekoliko "počasnih gostiju" iz inozemstva. Kao govornici su najavljeni Toroczkai László, predsjednik mađarskog Omladinskog pokreta "64 županije" (HVIM), Zagyva Gy. Gyula, dopredsjednik HVIM-a i Jobbikov zastupnik u mađarskom parlamentu, Angel Dzambaski, dopredsjednik bugarskog VMRO-a i gradski zastupnik Grada Sofije, Plamen Dimitrov, predstavnik i jedan od vođa Bugarskog nacionalnog saveza, Thibaut de Chassey, predsjednik francuske stranke Renouveau français (Francuska obnova) i Seth Van Passel, predstavnik i jedan od vođa flamanskog domoljubnog pokreta Voorpost.